Det kraftige snefald, der den seneste tid er væltet ned over store dele af Alperne, har ind til videre kostet 25 mennesker livet. Østrig har været særdeles hårdt ramt af snefaldet, og lavinefaren i Østrig er hævet til højeste niveau. Hobro Skiklub er i disse dage på træningstur i Ramsau i Østrig. Deres hotel blev natten til tirsdag ramt af en lavine. Det skriver fjordavisen.nu. På skiklubbens hjemmeside har klubben selv skrevet, at der ikke er nogen af klubbens medlemmer, der er kommet til skade, da der ikke var nogen personer til stede i den del af bygningen, der blev ramt af lavinen. - Hotellets personale og det lokale beredskab fungerede helt perfekt, og vores medlemmer håndterede den alvorlige situation i ro og orden. Efter ganske kort tid var alle gæster på hotellet evakueret og bragt i sikkerhed på et andet hotel, skriver skiklubbens formand Niels Leth-Sørensen, der selv er med på turen. - Det vigtigste var naturligvis at konstatere, at vores medlemmer alle var uskadt og efterfølgende at forsøge at skabe klarhed, ro og overblik over situationen, som efter lokale forhold er helt ekstraordinær. Det mere end 200 år gamle hotel har aldrig tidligere været ramt af en lavine, skriver Niels Leth-Sørensen. I alt er 50 af klubbens medlemmer med på turen til Ramsau. Busselskabet, der står for transporten, oplyser, at deres bus også blev ramt af lavinen, og at den formentlig ikke kommer ud at køre igen. Hobro Skiklub skal efter planen være tilbage i Hobro den 16. januar.
En lavine har ramt det hotel som Hobro Skiklub bor på i Østrig. Ingen personer er kommet til skade.